Florin Piersic a intrat în legătură directă prin telefon la Antena 3 CNN, unde a transmis primul mesaj după ce a ieșit de la Terapie Intensivă. Marele actor a declarat că se află la recuperare, iar că problemele pe care le-a avut la genunchi sunt „din cauza cascadoriilor și nebuniilor” pe care le-a făcut în tinerețe.
„Sunt aici la recuperare. Totul e în regulă, văd cum o să merg, pentru că și eu aștept să vin la tine să vorbim, să povestim.
Sunt într-un fel de recuperare. Pur și simplu am avut o mică infecție la genunchiul stâng din cauza cascadoriilor și nebuniilor pe care le-am făcut și acum mă simt mai bine și aștept revederea cu publicul cât de curând. Cu toate că la 90 de ani nu prea ne dăm mâna, dar mie mi-ar da mâna să mă întâlnească”, a spus Florin Piersic, potrivit antena3.ro.
Mihaela Bîrzilă, realizatoarea de la Antena 3 CNN, i-a transmis actorului că Adrian Daminescu îl așteaptă în grădina sa.
„Să îi spui că îl îmbrățișez și că toți cei care mai au gânduri frumoase cu mine le răspund la fel, cu tot dragul și cu toată prietenia. Iar pe tine abia aștept să te întâlnesc la o emisiune în care să povestim fel de fel.
Să îmi revin și atunci o să fie bine și cu tine țin legătura tot timpul. (…) Tuturor celor de acolo la post, spune-le salutări de la mine și vă transmit toată dragostea mea!”, a transmis Florin Piersic.
Cum a evoluat starea de sănătate a lui Florin Piersic
Marelui actor i s-a făcut rău la finalul unui spectacol susținut la Cluj, la finalul lunii aprilie. El a fost dus de urgență la spital, iar medicii au stabilit că avea o infecție la un genunchi, care s-a extins.
Florin Piersic a fost operat la genunchi la Spitalul Militar Cluj-Napoca pe 29 aprilie, iar apoi a fost transferat la Institutul Inimii din Cluj-Napoca pentru a fi supravegheat de medici. Pe 7 mai, medicii clujeni au decis să îl transfere la Institutul „Matei Balș” din București.
Pe 8 mai, Florin Crișan, managerul Institutului Inimii din Cluj-Napoca, a spus că Piersic a suferit o infecţie generalizată în sânge, adică septicemie, „care îi poate pune viața în pericol”. Adrian Marinescu, director medical la „Matei Balș”, a negat că viața actorului e în pericol.
Pe 9 mai, Florin Piersic a fost operat la Spitalul de ortopedie Foișor pentru scoaterea protezei de genunchi, care a fost înlocuită cu una temporară „purtătoare de antibiotic”. Actorul fusese transferat de la Institutul Național „Matei Balș” cu „o stare generală gravă”.
Pe 10 mai, reprezentanții Spitalului Foișor au transmis pentru prima dată că Florin Piersic are o „evoluție lent favorabilă” a stării de sănătate, nu are febră, este cooperant și mănâncă singur. Progresul favorabil, care este unul lent, a fost confirmat zilele următoare.
Ați sesizat o eroare într-un articol din Libertatea? Ne puteți scrie pe adresa de email eroare@libertatea.ro